b"\n_START_ARTICLE_\nFrench Open 2009\n_START_PARAGRAPH_\nFrench Open 2009 var en tennisturnering, der blev spillet udend\xc3\xb8rs p\xc3\xa5 grusbaner. Det var den 108. udgave af French Open og den anden Grand Slam-turnering i 2009. Den blev spillet p\xc3\xa5 Stade Roland Garros i Paris, Frankrig i perioden 24. maj \xe2\x80\x93 7. juni 2009. I single blev Svetlana Kuznetsova vinder i damesingle, hendes f\xc3\xb8rste i turneringen, mens Roger Federer vandt herresingle. Det var Federers f\xc3\xb8rste sejr efter nederlag de tre foreg\xc3\xa5ende \xc3\xa5r i finalen til Rafael Nadal, og Federer havde dermed sejret i samtlige fire Grand Slam-turneringer, og han tangerede samtidig Pete Sampras' rekord med 14 sejre i Grand Slam-turneringer i alt._NEWLINE_Eneste danske deltager var Caroline Wozniacki, som deltog i damesingle, hvor hun var seedet som nr. 10 og n\xc3\xa5ede 3. runde, hvor hun tabte til Sorana C\xc3\xaerstea med 6-7, 5-7. Wozniacki deltog ligeledes i damedouble, hvor hun dannede par med Sorana C\xc3\xaerstea, men det dansk-rum\xc3\xa6nske par blev sl\xc3\xa5et ud allerede i 1. runde af Marija Kirilenko og Flavia Pennetta med 6-4, 6-4."